Ροβέρτος ντε Μπώμοντ, 1ος κόμης του Λέστερ

Ο Ροβέρτος ντε Μπώμοντ, 1ος κόμης τού Λέστερ, κόμης τού Μελάν, αγγλ.: Robert de Beaumont, 1st Earl of Leicester (π.1040/1050 - 5 Ιουνίου 1118), επίσης γνωστός ως Ροβέρτος τού Μελάν, ήταν ένας ισχυρός Νορμανδός ευγενής, ένας από τούς ελάχιστους αποδεδειγμένους Συντρόφους τού Γουλιέλμου Α΄ τού Κατακτητή κατά τη διάρκεια τής Νορμανδικής Κατάκτησης τής Αγγλίας το 1066, και ήταν σεβαστός ως ένας από τούς σοφότερους άνδρες τής εποχής του. Οι χρονικογράφοι μίλησαν με ενθουσιασμό για την ευγλωττία και τη μόρφωσή του, και τρεις βασιλείς τής Αγγλίας εκτιμούσαν τις συμβουλές του. Τού παραχωρήθηκαν τεράστιες εκτάσεις γης στην Αγγλία (κυρίως στα Μίντλαντς) από τον Γουλιέλμο Α΄ τον Κατακτητή, και από τον Ερρίκο Α΄ και χρίστηκε κόμης τού Λέστερ. 

Ο βίος του
Ο Ροβέρτος γεννήθηκε μεταξύ 1040 και 1050, ως ο μεγαλύτερος γιος τού Ρογήρου ντε Μπωμόν (1015–1094) και τής συζύγου του Αδελίνης τού Μελάν (απεβ. το 1081),  κόρης τού Βάλεραν Γ΄ κόμη τού Μελάν και τής Αδελαΐδας.  Ήταν ένας από τούς 15 αποδεδειγμένους Συντρόφους τού Γουλιέλμου Α΄ τού Κατακτητή που αναφέρονται συγκεκριμένα σε σωζόμενα έγγραφα ότι πολέμησαν στη Μάχη τού Χέιστινγκς το 1066 υπό τον Γουλιέλμο Α΄ τον Κατακτητή δούκα τής Νορμανδίας, ο οποίος ήταν μακρινός εξάδελφος.  Υπηρέτησε ως αρχηγός τού πεζικού στη δεξιά πτέρυγα τού Νορμανδικού στρατού, όπως αποδεικνύεται από την ακόλουθη -σχεδόν σύγχρονη- αφήγηση τού Γουλιέλμου τού Πουατιέ:«Ένας Νορμανδός, ο Ροβέρτος, γιος τού Ρογήρου τού Μπώμοντ, ανιψιός και κληρονόμος τού Ερρίκου κόμη τού Μελάν, μέσω τής αδελφής τού Ερρίκου, Αδελίνας, βρέθηκε εκείνη την ημέρα στη μάχη για πρώτη φορά. Ήταν ακόμη νέος, και έκανε κατορθώματα ανδρείας άξια αιώνιας μνήμης. Επικεφαλής ενός στρατεύματος, το οποίο διοικούσε στη δεξιά πτέρυγα, επιτέθηκε με απόλυτη γενναιότητα και επιτυχία».Οι υπηρεσίες του τού κέρδισαν την παραχώρηση περισσότερων από 91 αγγλικών αρχοντικών (manors), που είχαν κατασχεθεί από τούς ηττημένους Άγγλους, όπως αναφέρονται στο Βιβλίο τής Κρίσης τού 1086.

Όταν η μητέρα του απεβίωσε το 1081, ο Ροβέρτος κληρονόμησε τον τίτλο τού κόμη τού Μελάν στη Νορμανδία,  και τον τίτλο τού υποκόμη τού Ιβρύ και λόρδου τού Νόρτον. Απέτισε φόρο υποτέλειας στον βασιλιά Φίλιππο Α΄ τής Γαλλίας γι' αυτά τα κτήματα, και συμμετείχε ως Γάλλος ευγενής στο Κοινοβούλιο που πραγματοποιήθηκε στο Πουασύ.

Ο Ροβέρτος και ο αδελφός του Ερρίκος ήταν μέλη τής Βασιλικής κυνηγετικής ομάδας στο Νιου Φόρεστ στο Χάμσιρ, όταν ο βασιλιάς Γουλιέλμος Β΄ Ρούφος (1087–1100) πυροβολήθηκε και σκοτώθηκε από βέλος στις 2 Αυγούστου 1100. Ορκίστηκε πίστη στον αδελφό τού Γουλιέλμου Β΄, τον βασιλιά Ερρίκο Α΄ (1100–1135), ο οποίος τον έχρισε κόμη τού Λέστερ το 1107. 

Μετά το τέλος τού Γουλιέλμου Ρούφου, ο Γουλιέλμος κόμης τού Εβρέ και ο Ραλφ ντε Κονς εισέβαλαν στα Νορμανδικά κτήματα τού Ροβέρτου, με το πρόσχημα ότι είχαν υποστεί ζημιά, από κάποια συμβουλή που είχε δώσει ο Ροβέρτος στον βασιλιά. Η επιδρομή τους ήταν επιτυχής, και συνέλεξαν τεράστια λάφυρα.

Κατά τη διάρκεια τής αγγλικής φάσης τής Έριδας τής Περιβολής, αφορίστηκε από τον πάπα Πασχάλη Β΄ στις 26 Μαρτίου 1105, επειδή συμβούλεψε τον βασιλιά Ερρίκο Α΄ να συνεχίσει να επιλέγει τούς επισκόπους τού βασιλείου του, σε αντίθεση με τούς κανόνες τής εκκλησίας.  Κάποια στιγμή το 1106 ο Ερρίκος Α΄ επέτυχε να ανακαλέσει ο Άνσελμος, ο εξόριστος αρχιεπίσκοπος τού Καντέρμπουρυ, αυτόν τον αφορισμό. Η (κάπως αλαζονική) πράξη τού Άνσελμου τελικά επικυρώθηκε από τον Πασχάλη Β΄.

Σύμφωνα με τον Ερρίκο τού Χάντινγκτον, ο Ροβέρτος απεβίωσε από ντροπή, αφού «ένας κόμης απήγαγε την κυρία που είχε αρραβωνιαστεί, είτε με κάποια δολοπλοκία, είτε με βία και στρατήγημα».  Ήταν ο τελευταίος επιζών Νορμανδός ευγενής, που είχε πολεμήσει στη Μάχη τού Χέιστινγκς. 

Ο Ροβέρτος ντε Μπώμοντ τάφηκε στο αβαείο τού Σαιντ Πιερ ντε Πρεώ στη Νορμανδία. 

 Οικογένεια 
Το 1096, σε ηλικία π. 50 ετών, νυμφεύτηκε την 11χρονη Ελισάβετ (ή Ισαβέλλα) των Καπετιδών, κόρη τού Ούγου κόμη του Βερμαντουά (1053–1101) και τής Αδελαΐδας κόμισσας τού Βερμαντουά (1050–1120).  Μετά το τέλος του, η Ελισάβετ ξαναπαντρεύτηκε το 1118, με τον Γουλιέλμο ντε Βαρέν 2ο κόμη τού Σάρεϋ. Αυτός και η Ελισάβετ απέκτησαν τούς ακόλουθους απογόνους:
 Βάλεραν, κόμης τού Μελάν, και jure auxoris 1ος κόμης τού Γούστερ (γενν. 1104), μεγαλύτερος δίδυμος και κληρονόμος. 
 Ροβέρτος, 2ος κόμης τού Λέστερ και κόμης τού Χέρεφορντ (γενν. 1104), νεότερος δίδυμος 
 Ούγος, 1ος κόμης τού Μπέντφορντ (γενν.  ) 
 Έμμα (γενν. το 1102)
 Αντελίν   παντρεύτηκε τον Ούγο ντε Μονφόρ-συρ-Ρισλ  και στη συνέχεια τον Ριχάρδο ντε Γκράνβιλ τού Μπίντφορντ (απεβ. το 1147)
 Ομπρί, παντρεύτηκε τον Ούγο Β΄ τού Σατωνέφ-Τιμεραί 
 Άγκνες, μοναχή
 Μωντ, παντρεύτηκε τον Γουλιέλμο Λόβελ 
 Ισαβέλλα, ερωμένη τού βασιλιά Ερρίκου Α΄,  παντρεύτηκε τον Γκίλμπερτ ντε Κλερ, 1ο κόμη τού Πέμπροκ,  και στη συνέχεια τον Ερβέ ντε Μονμαρνσύ, φύλακα τής Ιρλανδίας.

 Στη δημοφιλή κουλτούρα 

 Τηλεόραση 
Τον Ροβέρτο ντε Μπώμοντ υποδύεται ο Τζόθαμ Άναν στο τρίπτυχο δράμα-ντοκιμαντέρ τού BBC, που παρουσιάζει ο Νταν Σνόου, με τίτλο «1066: ένα έτος για την κατάκτηση τής Αγγλίας» .

 Σημειώσεις 

 Πηγές 

 Edward T. Beaumont, The Beaumonts in History. A.D. 850-1850. Oxford.







 Αναφορές 

 Εξωτερικοί σύνδεσμοι 
 Ο Κατακτητής και οι Σύντροφοί του: Ρομπέρ ντε Μπωμόν
 Robert 11  

Κατηγορία:Αγγλονορμανδοί
Κατηγορία:Οίκος ντε Μπώμοντ